ഇന്ത്യാ വിരുദ്ധര് എന്ന ആരോപണം മാറിക്കിട്ടാന് യുദ്ധത്തില് പരിക്കേറ്റ സൈനികര്ക്ക് രക്തം ദാനം ചെയ്യാം... ജയിലിലെ റേഷന് വിറ്റു കിട്ടുന്ന തുക പ്രതിരോധവകുപ്പ് ഫണ്ടിലേക്ക് നല്കണം അച്യുതാനന്ദന്റെ രണ്ടു നിര്ദ്ദേശവും തള്ളിക്കളഞ്ഞ് എടുത്തത് അച്ചടക്ക നടപടി എകെജി സെന്ററില് ദേശീയ പതാക ഉയര്ത്തുന്നവര് ഏറ്റെടുക്കുന്നത് 1962ലെ വിഎസിന്റെ ആഹ്വാനം മുതിര്ന്ന സഖാവിനോട് സിപിഎം മാപ്പു പറയുമോ? തിരുവനന്തപുരം: ഇന്ത്യന് പട്ടാളക്കാര്ക്ക് രക്തം ദാനം ചെയ്യാന് ശ്രമിച്ചതിന്റെ പേരില് ഇന്ത്യയിലെ ഏതെങ്കിലും ഒരു പാര്ട്ടി ഒരു പൊതുപ്രവര്ത്തകനെതിരെ നടപടിയെടുക്കുന്നത് നിങ്ങള്ക്ക് ചിന്തിക്കാന് കഴിയുമോ! പക്ഷേ ഈ പ്രബുദ്ധ വിപ്ലവ കേരളത്തില് അതും സംഭവിച്ചിരുന്നു. മുന് മുഖ്യമന്ത്രിയും തല മുതിര്ന്ന സിപിഎം നേതാവുമായ വി എസ് അച്യുതാനന്ദന് തന്റെ ജീവിതത്തിലെ ആദ്യത്തെ പാര്ട്ടി അച്ചടക്ക നടപടിയുണ്ടായത് ഇതിന്റെ പേരിലാണ്. അന്ന് സ്വാതന്ത്ര്യത്തെ സിപിഎം അംഗീകരിച്ചിരുന്നില്ല. ഇന്ന് അവര് നിലപാട് മാറ്റി. അന്ന് വിഎസിനോട് ചെയ്ത തെറ്റു കൂടി സിപിഎം തിരുത്തുമോ എന്നതാണ് 2021ല് ഉയരുന്ന ചോദ്യം. 1962ലെ ഇന്തോചൈന യുദ്ധകാലത്ത് രാജ്യദ്രോഹക്കുറ്റം ചുമത്തി വിഎസിനെ മറ്റ് നേതാക്കളെയും തിരുവനന്തപുരം സെന്ട്രല് ജയിലില് അടച്ചിരുന്നു. ചൈനീസ് ചാരന്മാര് എന്നൊക്കെയായിരുന്നു അവര്ക്കെതിരെ ആരോപണം ഉയര്ന്നത്. ക്വിറ്റ് ഇന്ത്യാ സമരകാലം തൊട്ടുതന്നെ കമ്യൂണിസ്റ്റ് പാര്ട്ടി നേരിടുന്ന ഒരു ആരോപണമാണ്, അവര്ക്ക് രാജ്യത്തോടല്ല, സാര്വദേശീയ തലത്തിലാണ് കൂറ് ഉള്ളതെന്നത്. 1959 കേരളത്തില് ഇ.എം.എസ് മന്ത്രിസഭയെ കേന്ദ്രം പിരിച്ചുവിട്ടിരുന്നതിന് ഒരു രഹസ്യകാരണമായി പറഞ്ഞതും കമ്യൂണിസ്റ്റുകള്ക്ക് ചൈനയോടുള്ള ആഭിമുഖ്യം ആയിരുന്നു. ദേശ വിരുദ്ധതയെന്ന ആരോപണം മാറികിട്ടാന് 1962ല് വി എസ് ഒരു ആശയം മുന്നോട്ട് വെച്ചു. സൈനികര്ക്ക് രക്തം ദാനം ചെയ്യുക. ജയിലിലെ റേഷന് വിറ്റു കിട്ടുന്ന തുകയില് മിച്ചം വെച്ച തുക സര്ക്കാറിന്റെ പ്രതിരോധവകുപ്പ് ഫണ്ടിലേക്ക് നല്കുക എന്നിവയായിരുന്നു അത്. പക്ഷേ ഇത് ജയിലുള്ള മറ്റ് പാര്ട്ടി നേതാക്കള്ക്ക് പടിച്ചില്ല. ഇത് ജയിലില് പ്രവര്ത്തകര് തമ്മിലുള്ള ആശയ സംഘര്ഷത്തിലേക്ക് നയിച്ചു. ഇന്ത്യക്കുവേണ്ടിയാണ് നാം നിലനില്ക്കേണ്ടതെന്ന് വി എസ് അഭിപ്രായപ്പെട്ടപ്പോള്, സാര്വദേശീയ തൊഴിലാളി ദേശീയതയില് ഉറച്ചു നില്ക്കയായിരുന്നു മറ്റുള്ളവര്. ജയിലില് കിടക്കുമ്ബോള് പോലും ഗ്രൂപ്പ് ഉണ്ടാക്കിയ നേതാവ് എന്ന് വിഎസിനെ പലരും പിന്നീട പരിഹസിക്കയും ചെയ്തു. 1965 ല് എല്ലാവരും ജയില് മോചിതരായപ്പോള് വി.എസിനെതിരെ പാര്ട്ടിക്ക് പരാതി കിട്ടി. തുടര്ന്ന് പാര്ട്ടി വിരുദ്ധ പ്രവര്ത്തനം നടത്തിയെന്ന പേരില് ഇദ്ദേഹത്തിന് നടപടി വന്നു. പക്ഷേ എന്ത് നടപടിയാണ് വിഎസിന് നേരയുണ്ടായത് എന്നതില് ഇപ്പോഴും വ്യക്തയില്ല. കേന്ദ്ര കമ്മിറ്റിയില് നിന്ന് ഒഴിവാക്കി ആലപ്പുഴ ജില്ല സെക്രട്ടേറിയറ്റിലേക്ക് അദ്ദേഹത്തെ തരംതാഴ്ത്തിയെന്നാണ് പറയുന്നത്. എന്നാല് ഇക്കാര്യം ശരിയല്ലെന്നും 1964ല് പാര്ട്ടി പിളരുന്നതുവരെ അദ്ദേഹം കേന്ദ്രകമ്മറ്റി അംഗമായിരുന്നുവെന്നുമാണ് സിപിഎമ്മിന്റെ മറ്റുനേതാക്കള് പറയുന്നത്. 1962 ല് വി എസ് അച്യുതാനന്ദനും ജയിലില് പാര്ട്ടിയുടെ കണ്വീനര് ആയി പ്രവര്ത്തിച്ചിരുന്ന ഒ ജെ ജോസെഫും തമ്മിലുണ്ടായ സംഘടനാ പരമായ തര്ക്കങ്ങളില്, പാര്ട്ടി രണ്ടാളെയും താക്കീത് ചെയ്തിരുന്നു എന്ന് പക്ഷേ പാര്ട്ടി ഔദ്യോഗിക രേഖകള് സ്ഥിരീകരിക്കുന്നത്. വലിപ്പച്ചെറുപ്പങ്ങള് എന്തായാലും നടപടി ഉണ്ടായി എന്ന് വ്യക്തമാണ്. ഇന്ത്യന് സൈനികര്ക്ക് രക്തം നല്കാന് ശ്രമിച്ചതിന്റെ പേരില് പാര്ട്ടി നടപടി നേരിടുന്ന ഇന്ത്യയിലെ ഒരു ജനാധിപത്യ പാര്ട്ടിയിലെ ആദ്യ നേതാവായി വി എസ് മാറി! 1962ല് മുഖ്യപ്രതിപക്ഷമായിരുന്ന സിപിഐ പിന്നീടങ്ങോട്ട് പിളര്ന്നതിലും ദേശീയരാഷ്ട്രീയത്തില്നിന്നടക്കം അപ്രസക്തമായതിനും പിന്നില് ചൈനീസ് വിധേയത്വം ഒരുഘടകമായിട്ടുണ്ടെന്ന് രാമചന്ദ്രഗുഹയെപ്പോലുള്ളവര് നടത്തിയ പഠനങ്ങളില് എടുത്തു പറയുന്നുണ്ട്. വിഎസിന്റെ ദേശീയ രാഷ്ട്രീയം അംഗീകരിക്കാത്തതിന്റെ പ്രതിഫലനമാണ് ഇത്. അന്ന് വി എസ് ഉയര്ത്തിയ വാദങ്ങള് അംഗീകരിച്ച് ദേശീയതയ്ക്കൊപ്പം നിന്നെങ്കില് രാജ്യത്തെ മുന്നണി രാഷ്ട്രീയ പാര്ട്ടിയായി കമ്മ്യൂണിസ്ര്റ് പ്രസ്ഥാനങ്ങള് മാറിയേനേ. ദേശീയമായ തൊഴിലാളി ഐക്യമാണോ സാര്വദേശീയമായ തൊഴിലാളി ഐക്യമാണോ വേണ്ടത് എന്ന ചോദ്യത്തില് ഇഎംഎസിന്റെ നയത്തിനാണ് അഭിഭക്ത കമ്യൂണിസ്റ്റ് പാര്ട്ടിയലടക്കം മുന്ഗണകിട്ടിയത്. പിന്നീട് സിപിഐയായ ഒരു വിഭാഗം നേതാക്കള് ചൈനയോട് മുട്ടാനായി കോണ്ഗ്രസിന് പിന്തുണ കൊടുക്കണം എന്ന അഭിപ്രായക്കാര് ആയിരുന്നു. എന്നാല് ഇഎംഎസ് അടക്കമുള്ളവര് റഷ്യയോടും ചൈനയോടും തുല്യ സമീപനം എന്ന നിലപാട് എടുത്തു. ചൈനായുദ്ധത്തില് നാം നമ്മുടെതെന്നും അവര് അവരുടേതെന്നും പറയുന്ന ഭൂമിയെന്ന ഇഎംഎസിന്റെ പ്രസ്താവന വലിയ വിവാദം ആയിരുന്നു. അന്ന് ഇന്ത്യക്കൊപ്പം നിന്നു എന്ന തോന്നല് ഉണ്ടാക്കിയെടുക്കാന് അയിരുന്നെങ്കില്, അതായത് വി എസ് നടത്തിയതുപോലുള്ള ഒരു നീക്കം നടത്തിയിരുന്നെങ്കില് ആര്ക്കും ദേശ വിരുദ്ധര് ആണെന്ന് കമ്യൂണിസ്റ്റുകാരെ ആക്ഷേപിക്കാന് കഴിയില്ലായിരുന്നു. ഇന്ത്യചൈന യുദ്ധം ഏറ്റവും നഷ്ടം ഉണ്ടാക്കിയത് ഇന്ത്യന് കമ്മ്യൂണിസ്റ്റ് പാര്ട്ടിക്കാണെന്ന് പിന്നീട് വിലയിരുത്തലുകള് ഉണ്ടായി. കോണ്ഗ്രസ്സ് കഴിഞ്ഞാല് കമ്മ്യൂണിസ്റ്റ് പാര്ട്ടിയായിരുന്നു അന്ന് ഇന്ത്യയിലെ രണ്ടാമത്തെ പാര്ട്ടി. ഏ.കെ.ജി. ആയിരുന്നു പാര്ലമെന്റിലെ പ്രതിപക്ഷനേതാവ്. കോണ്ഗ്രസ്സ് അല്ലെങ്കില് കമ്മ്യൂണിസ്റ്റ് പാര്ട്ടിക്കാണ് ഇന്ത്യയില് ഭരണാധികാരം ലഭിക്കുക എന്ന് പൊതുവെ കരുതപ്പെട്ടിരുന്ന കാലം. എന്നാല് ചൈനീസ് ആക്രമണത്തില് ഇന്ത്യന് കമ്മ്യൂണിസ്റ്റ് പാര്ട്ടിയുടെ ചൈനാനുകൂലനിലപാട് കമ്മ്യൂണിസ്റ്റുകള് ചൈനാചാരന്മാരാണെന്ന ഒരു പ്രതീതി രാജ്യത്ത് സൃഷ്ടിക്കപ്പെട്ടു. ഇതെല്ലാം മാറ്റിയെടുക്കേണ്ടത് കാലത്തിന് അനിവാര്യമാണെന്ന് സിപിഎമ്മിലെ ഇപ്പോഴത്തെ തലമുറ തിരിച്ചറിയുന്നു. അങ്ങനെ എകെജി സെന്ററില് സ്വാതന്ത്ര്യ ദിനത്തില് ദേശീയ പതാക ഉയര്ന്നു. വി എസ് ഇന്ന് 98 വയസ്സായ രാജ്യത്തെ ഏറ്റവും മുതിര്ന്ന സഖാവാണ്. സിപിഎമ്മിനെ ഇന്ത്യന് രാഷ്ട്രീയത്തിന്റെ മുഖ്യധാരയില് നിര്ത്താന് രാജ്യ സ്നേഹം ഉയര്ത്തിപിടിച്ച നേതാവ്. സിപിഎം സ്വാതന്ത്ര്യ ദിനം ആഘോഷിക്കുമ്ബോള് അസുഖങ്ങള് അദ്ദേഹത്തെ വീട്ടില് വിശ്രമ ജീവിതത്തിലാക്കുന്നു. എകെജി സെന്ററില് പതാക ഉയര്ത്താന് ഈ നേതാവ് എത്തിയില്ലെന്നതും മറ്റൊരു ചരിത്രമായി ഇനി മാറും. Stories you may Like